I 2014 var Polen tilbake igjen, og duoen Donatan og Cleo tok Polen tilbake i finalen for første gang siden 2008. Duoen ble nummer fem i telefonavstemningen, blant annet med 12 poeng fra Norge, Irland og Storbritannia. Juryene hadde imidlertid det polske bidraget som nummer 23, og Polen endte samlet sett som nummer 14 av 26. I 2015 valgte TVP artisten Monika Kuszyńska til å representere landet. Kuszyńska ble lam i beina etter en bilulykke i 2006, og hun ble den første deltakeren som satt i rullestol under fremføringen av et Eurovision-bidrag.